# Sikre vertskommunene gjenytelse ved etablering av vindkraft mm

Innspill til Stortingsvalget september 2021

## Problemstilling:

Kommuner som får etablert vindmølleparker, har i dag liten økonomisk kompensasjon for ulempen dette medfører. Regjeringen har i RNB forslått en ny produksjonsavgift gjeldende fra 2022. Tilsvarende til vannkraftkommunene er 3-5 øre/kWh.

**Region Kristiansand mener at foreslått kompensasjon må økes, og at det ikke bør være en del av inntektssystemet for utjevning.**

## Beskrivelse:

Regjeringen tar i RNB sikte på å innføre en moderat produksjonsavgift på vindkraftverk fra 2022. Inntektene fra avgiften skal fordeles til vertskommunene. Regjerningen mener en produksjonsavgift vil måtte betales uavhengig av lønnsomhet, og den bør derfor være moderat. Den konkrete utformingen av avgiften vurderes frem mot statsbudsjettet for 2022, og forslag til regelverk vil bli sendt på høring.

Naturinngrepet er blitt betydelig større med høyere møller i større parker, vindmølleparkene er synlige på lang avstand og påvirker nærmiljøet sterkt med naturinngrep i uberørt natur og blant annet støyproblematikk. Prosjektene er ofte konfliktfulle i befolkningen uten at det oppleves at kommunens innbyggere får kompensasjon for ulempene.

Regjeringen sier den vil bidra til at kommunene sitter igjen med en større andel av verdiskapingen fra vindkraften og håper dette vil kunne være et bidrag til å senke konfliktnivået knyttet til vindkraft.

KS m fl har i brev til Stortingskomiteen blant annet bedt i behandlingen av RNB om å tydeliggjøre at en ny naturressursskatt for vindkraft bør holdes utenfor inntektsutjevningssystemet, må omfatte både nye og eksisterende anlegg, og at det innføres en konsesjonsavgift/produksjonsavgift som inngår som vilkår i konsesjonen. Kraftbransjens og kommunesektorens organisasjoner må involveres i spørsmål om hjemmel, utforming og nivå.

## Forslag til løsning:

**Region Kristiansand mener produksjonsavgiften bør ligge på samme nivå som for vannkraft og avgiften skal gjelde for både gamle og nye konsesjoner.**